Stqarrija konġunta mill-President tal-Kummissjoni Ewropea Jean-Claude Juncker, mill-President tal-Kunsill Ewropew Donald Tusk, mill-Kanċillier tal-Awstrija Sebastian Kurz, mill-President ta' BusinessEurope Pierre Gattaz u mis-Segretarju Ġenerali tal-Konfederazzjoni Ewropea tat-Trade Unions Luca Visentini. Is-suġġett ewlieni tas-Summit Soċjali Tripartitiku kien “Insaħħu l-kompetittività, il-ħolqien tax-xogħol sostenibbli u l-ġustizzja soċjali fl-Unjoni Ewropea”. Id-diskussjonijiet kienu strutturati fuq tliet temi: Wara s-Summit, il-President tal-Kummissjoni Ewropea, Jean-Claude Juncker, saħaq: “Mill-2014 'l hawn inħolqu aktar minn 12-il miljun impjieg, l-investiment qiegħed jirranka, u l-ekonomija qiegħda tikber. Sena wara l-proklamazzjoni tal-Pilastru Ewropew tad-Drittijiet Soċjali fis-Summit ta' Gothenburg, wasal iż-żmien li nikkonkludu l-ħidma leġiżlattiva fuq prijoritajiet importanti, fosthom il-bilanċ bejn ix-xogħol u l-ħajja, kundizzjonijiet tax-xogħol prevedibbli u trasparenti, l-aċċess għall-protezzjoni soċjali, il-koordinament tas-sistemi tas-sigurtà soċjali, u l-Awtorità Ewropea tax-Xogħol il-ġdida. Għandi fiduċja li l-Presidenza Awstrijaka se taqdi r-rwol tagħha billi tnissel l-għaqda u tgħinna nsaħħu d-dimensjoni soċjali tal-Ewropa - Ewropa li tipproteġi, tagħti s-setgħa u tiddefendi lin-nies. " Fl-istqarrija tiegħu, il-President tal-Kunsill Ewropew, Donald Tusk, stqarr: “Din hija ġimgħa kritika, u b'inqas minn 6 xhur sa jum il-Brexit, għad hemm wisq inċertezza. Intom ħerqana daqsi biex din l-inċertezza tinqata', u għadni nemmen li nistgħu naslu fil-ġimgħat li ġejjin. Biex in-negozju jkun jista' jiffjorixxi, u biex iċ-ċittadini jserrħu rashom, jeħtieġ il-massimu ta' stabbiltà, ċertezza legali, u soluzzjonijiet prattiċi.” Min-naħa tal-Presidenza b'rotazzjoni, il-Kanċillier tal-Awstrija, Sebastian Kurz, stqarr li "Id-diġitalizzazzjoni hija l-forma ta' żvilupp li l-iktar se tbiddel ħajjitna, b'mod deċiżiv, fis-snin u d-deċennji li ġejjin. L-Ewropa ma tistax tillaxka u taqa' lura wara reġjuni kompetittivi ħafna hekk kif id-dinja ssir iktar diġitali. Billi nħejju sew għal dawn il-bidliet, insaħħu l-kapaċità innovattiva tal-Ewropa, u naħtfu l-opportunitajiet li toffri d-diġitalizzazzjoni, inkunu qegħdin insawru l-kompetittività futura tal-Ewropa bħala post tajjeb għan-negozju. B'hekk ukoll jiġu ssalvagwardjati impjiegi u ġid għaċ-ċittadini tal-Ewropa. Għal din ir-raġuni, id-diġitalizzazzjoni hija kwistjoni ċentrali għall-Presidenza Awstrijaka, u qegħdin naħdmu b'ritmu tajjeb biex isir kemm jista' jkun progress fuq dossiers ewlenija, fosthom is-Suq Uniku Diġitali, sa tmiem is-sena. Qegħdin niffukaw bil-qawwi wkoll fuq l-intelliġenza artifiċjali." Il-President ta' BusinessEurope, Pierre Gattaz, f'isem l-impjegaturi (BusinessEurope, CEEP, UEAPME) stqarr: “L-irkupru ekonomiku tal-UE jkompli, iżda b'rati iktar baxxi minn ta' sena ilu. Barra minn hekk, għad hemm riskji negattivi marbutin mal-inċertezza politika u l-protezzjoniżmu li kulma jmur qed jikber. Huwa iktar importanti minn qatt qabel li niżguraw li l-UE u l-Istati Membri kollha tagħha, flimkien mas-sħab soċjali, iwettqu riformi li jtejbu l-kompetittività, it-tkabbir u l-impjieg mal-Ewropa kollha.Irid jissaħħaħ ir-rwol tal-valutazzjoni komparattiva (benchmarking), peress li huwa għodda effettiva biex l-Istati Membri jitgħallmu l-aqwa prattiki f'politiki differenti, sabiex jikkonverġu progressivament lejn l-iktar politiki li jwasslu riżultati. Sfida ewlenija minnhom hija ż-żieda tal-produttività fl-Ewropa. Għal dan il-għan jeħtieġ investiment iktar immirat lejn infrastrutturi fiżiċi u soċjali, b'mod partikulari fl-edukazzjoni u t-taħriġ ta' kwalità, u f'inċentivi biex l-SMEs jadottaw it-teknoloġiji l-ġodda. Barra minn hekk, in-nuqqas ta' ħiliet għadu tabilħaqq punt ta' tħassib għall-impjegaturi, saħansitra f'dawk l-Istati Membri li għandhom rati ta' qgħad relattivament għoljin.” Luca Visentini, is-Segretarju Ġenerali tal-Konfederazzjoni Ewropea tat-Trade Unions (ETUC), stqarr: “Il-ħaddiema qegħdin jikkontribwixxu qatigħ għaż-żieda fil-kompetittività, iżda l-ġustizzja soċjali sejra lura b'rata mgħaġġla. Li kieku ż-żidiet fil-pagi fl-Unjoni Ewropea kienu jirriflettu ż-żidiet fil-produttività tul dawn l-aħħar 16-il sena, iż-żidiet fil-pagi kienu jkunu erba' darbiet ogħla. L-impjiegi jridu jkunu sostenibbli mil-lat ekonomiku, soċjali u ambjentali, u jridu jippermettu ħajja diċenti. Biex dan il-prinċipju jsir realtà, għandna bżonn governanza ekonomika soċjalment sostenibbli tal-UE, b'aktar investiment pubbliku u privat, bl-involviment tas-sħab soċjali fis-Semestru u fir-riformi Ewropej u nazzjonali, u bit-tisħiħ tan-negozjar kollettiv fil-pajjiżi kollha tal-UE għal paga ġusta għall-ħaddiema. Tranżizzjoni ġusta trid tiżgura li l-ħaddiema milqutin mit-tibdil fil-klima u mid-diġitalizzazzjoni ma jibqgħux lura. Il-leġiżlazzjoni tal-UE u l-QFP il-ġdid tal-UE għandhom jappoġġaw il-koeżjoni u l-inklużjoni soċjali, kif ukoll l-implimentazzjoni bis-sħiħ tal-Pilastru Ewropew tad-Drittijiet Soċjali.” Kuntest Is-Summit Soċjali Tripartitiku jiltaqa' darbtejn fis-sena, qabel il-Kunsilli Ewropej tar-rebbiegħa u tal-ħarifa. Din hija opportunità għall-iskambju kostruttiv ta' fehmiet fost il-mexxejja tal-organizzazzjonijiet tal-ħaddiema u tal-impjegaturi Ewropej, il-Kummissjoni Ewropea, il-Kunsill Ewropew, il-Kapijiet ta' Stat jew ta' Gvern tal-UE, u l-Ministri tal-Impjiegi u l-Affarijiet Soċjali mill-pajjiżi li jkunu qegħdin jospitaw il-Kunsill tal-Presidenza tal-UE attwali u ta' dik li jmiss. Il-laqgħa tal-lum iffukat fuq it-tisħiħ tal-kompetittività, il-ħolqien tax-xogħol sostenibbli, u l-ġustizzja soċjali fl-UE. B'mod aktar speċifiku, il-parteċipanti ddiskutew il-potenzjal tar-rivoluzzjoni diġitali għas-swieq tax-xogħol u għall-ekonomija, l-implimentazzjoni tal-Pilastru Ewropew tad-Drittijiet Soċjali, kif ukoll il-baġit fit-tul li jmiss tal-UE, inkluż l-InvestEU, il-Fond Soċjali Ewropew Plus, u l-approfondiment tal-Unjoni Ekonomika u Monetarja.